วางศิลาฤกษ์บ้านพักผู้สูงอายุ "บ้านสะแกงาม กรุงเทพมหานคร" ภายใต้แนวคิด การสร้างความสุขให้ผู้สูงอายุในบั้นปลายชีวิตด้วยวิธีธรรมชาติบำบัด
พล.ต.อ.อัศวิน ขวัญเมือง ผู้ว่าราชการกรุงเทพมหานคร เป็นประธานในพิธีวางศิลาฤกษ์บ้านพักผู้สูงอายุ "บ้านสะแกงาม กรุงเทพมหานคร" เขตคลองสามวา กรุงเทพมหานครได้ก้าวเข้าสู่สังคมผู้สูงอายุโดยสมบูรณ์ จึงจำเป็นอย่างยิ่งที่จะต้องมีการเตรียมความพร้อมทั้งทางด้านเศรษฐกิจ การพัฒนาทางด้านการแพทย์ ตลอดจนการดูแลผู้สูงอายุให้ครอบคลุมทั่วถึงและมีประสิทธิภาพ ผู้ว่าราชการกรุงเทพมหานคร จึงได้มอบหมายให้หน่วยงานที่เกี่ยวข้องร่วมกันหาพื้นที่ที่จะสามารถสร้างบ้านพักคนชราเพิ่มเติม ให้กระจายครอบคลุมทุกมุมเมือง พร้อมทั้งจัดรูปแบบการบริการให้ครบวงจร ภายใต้แนวคิด การสร้างความสุขให้ผู้สูงอายุในบั้นปลายชีวิตด้วยวิธีธรรมชาติบำบัด แนวความคิดในการวางผัง แบ่งพื้นที่ออกเป็น 3 ส่วน ประกอบด้วย ส่วนสาธารณะ ได้แก่ อาคารศูนย์บริการสาธารณสุข และลานจอดรถยนต์ ส่วนกึ่งสาธารณะ ได้แก่อาคารอำนวยการและอาคารฝึกอาชีพ อาคารศูนย์อาหาร สวนสุขภาพ อาคารกายภาพบำบัดธาราบำบัด และส่วนที่พักอาศัย ได้แก่ บ้านพักอาศัย อาคารบริการและพักอาศัยเจ้าหน้าที่ และอาคารกิจกรรม ผู้ว่าราชการกรุงเทพมหานคร รับมอบเงินจากนางสาวเบลล่า ราณี แคมแปน จำนวน 500,000 บาท เพื่อร่วมสมทบทุนการก่อสร้างบ้านพักผู้สูงอายุดังกล่าวและได้เปิดรับบริจาคให้ผู้มีจิตศรัทธาได้สนับสนุนการดำเนินโครงการทั้งการสนับสนุนเงิน หรือวัสดุที่ใช้ในก่อสร้าง บ้านพักอาศัยแบบ Type A สามารถเข้าพักได้ 8 คน ราคาหลังละ 2.6 ล้านบาท บ้านพักอาศัยแบบ Tybe B สามารถเข้าพักได้ 14 คน ราคาหลังละ 5 ล้านบาท และอาคารอื่นๆ โดยผู้บริจาคจะได้รับการจารึกชื่อไว้ที่อาคาร ขณะนี้มีผู้แจ้งความประสงค์สนับสนุนเงินเพื่อก่อสร้างพักบ้านคนชรา Type A และอาคารศูนย์อาหารแล้วบางส่วน สำหรับผู้ที่ประสงค์สนับสนุนโครงการจัดสร้างบ้านผู้สูงอายุบึงสะแกงาม สามารถสอบถามรายละเอียดได้ที่ บ้านบางแค 2 โทร. 02 455 6318 และ02 455 6294